PREDKLADACIA SPRÁVA

k návrhu nariadenia vlády Slovenskej republiky č. .../2009 Z.z., ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov

Ministerstvo zdravotníctva Slovenskej republiky podľa § 2 ods. 1 písm. g) zákona č. 19/2002 Z. z.,  ktorým sa  ustanovujú podmienky vydávania aproximačných nariadení vlády Slovenskej republiky v znení neskorších predpisov predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov. Návrh nariadenia vlády sa predkladá ako iniciatívny materiál mimo plánu legislatívnych úloh vlády Slovenskej republiky na rok 2009.
	Účelom návrhu nariadenia vlády je zabezpečiť prebratie smernice Komisie č. 2009/36/ES zo 16. apríla 2009, ktorou sa mení a dopĺňa smernica Rady 76/768/EHS o kozmetických výrobkoch s cieľom prispôsobiť jej prílohu III technickému pokroku a článok 1 smernice Európskeho parlamentu a Rady č. 2008/112/ES zo 16. decembra 2008 o zmene a doplnení smerníc Rady 76/768/EHS, 88/378/EHS, 1999/13/ES a smerníc Európskeho parlamentu a Rady 200/53/ES, 2002/96/ES a 2004/42/ES s cieľom prispôsobiť ich nariadeniu (ES) č. 1272/2008 o klasifikácii, označovaní a balení látok a zmesí.
V predkladanom návrhu sa v súvislosti so stratégiou regulácie farieb na vlasy upravuje zoznam látok, ktorých použitie v kozmetických výrobkoch je obmedzené. Do prílohy č. 3 časti 1 sa dopĺňa nových 9 látok, z časti 2 sa vypúšťa 8 dočasne regulovaných látok v súvislosti s ich doplnením do časti 1 a upravujú sa podmienky použitia dočasne povolenej látky pod referenčným číslom 55. Ďalej sa na dosiahnutie súladu s ustanoveniami súčasnej chemickej legislatívy upravuje definícia kozmetického výrobku a predmet úpravy nariadenia vlády, požiadavky na používanie nebezpečných látok v kozmetike, požiadavky na testovanie látok pre kozmetické účely a odkazy pod čiarou.
	Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 
	Nie je dôvod nesprístupniť návrh nariadenia vlády Slovenskej republiky.
	Návrh nariadenia bol predmetom vnútrorezortného pripomienkového konania.
	Návrh nariadenia bol predmetom medzirezortného pripomienkového konania v dňoch 11. septembra 2009 až 2. októbra 2009.
	Návrh nariadenia vlády sa predkladá bez rozporu.